У Вікіпедыі ёсць артыкулы пра іншых асоб з прозвішчам Лабко.
**Пётр Іосіфавіч Лабко́** (12 ліпеня 1929 — 22 жніўня 2011) — вучоны ў галіне анатоміі, доктар медыцынскіх навук (1966), прафесар (1968), Заслужаны дзеяч навукі Рэспублікі Беларусь (1994).

Біяграфія
---------

Нарадзіўся ў вёсцы Кухчыцы Клецкага раёна Мінскай вобласці. У 1951 годзе скончыў Мінскі медыцынскі інстытут і застаўся ў ім у аспірантуры пры кафедры нармальнай анатоміі. У 1955 годзе абараніў кандыдацкую дысертацыю. У 1954—1966 гадах на пасадзе асістэнта кафедры, у 1966—1967 гадах — дацэнт. У 1966 годзе абараніў доктарскую дысертацыю на тэму «Строение узлов солнечного сплетения и их связей у животных и человека». У 1968—1975 гадах прафесар, у 1975—1988 гадах загадчык кафедрай нармальнай анатоміі. У 1967—1968 і 1988—1989 гадах П. І. Лабко працаваў на Кубе прафесарам-кансультантам у Гаванскім універсітэце і Медыцынскім універсітэце горада Сант’яга-дэ-Куба. У 1989—1996 гадах П. І. Лабко зноў на пасадзе загадчыка кафедрай нармальнай анатоміі ў Беларускім дзяржаўным медыцынскім універсітэце, з 1996 года — прафесар.

Навуковая і грамадская дзейнасць
--------------------------------

П. І. Лабко належаць навуковыя працы па параўнальна-марфалагічным і эксперыментальным вывучэнні вегетатыўнай нервовай сістэмы, уплыве неспрыяльных фактараў навакольнага асяроддзя на будову нервовай сістэмы і ўнутраных органаў.

Аўтар больш за 300 навуковых прац, 8 манаграфій і вучэбнага дапаможніка, 38 публікацый у замежных выданнях.

Пад кіраўніцтвам П. І. Лабко выкананы 35 кандыдацкіх і 3 доктарскія дысертацыі.

Удзельнік 20 міжнародных кангрэсаў і канферэнцый. Член прэзідыума і праўлення Усесаюзнага, старшыня Рэспубліканскага навуковага таварыства анатамаў, гістолагаў і эмбрыёлагаў. Член Каардынацыйнага савета Асацыяцыі анатамаў краін СНД, рэдакцыйных калегій часопісаў «Морфология» («Архив анатомии, гистологии и эмбриологии»), «Здравоохранение» («Здравоохранение Белоруссии»), Цэнтральнай метадычнай камісіі па анатоміі пры Міністэрстве аховы здароўя СССР. Быў старшынёй савета БДМУ па абароне доктарскіх дысертацый. Акадэмік Беларускай акадэміі экалагічнай антрапалогіі і Міжнароднай акадэміі ітэгратыўнай антрапалогіі.

Узнагароды
----------

* Ордэн Дружбы народаў (1986)
* Ганаровая грамата Вярхоўнага Савета БССР (1979)
* Дзяржаўная прэмія Рэспублікі Беларусь у галіне навукі і тэхнікі (1994, у аўтарскім калектыве) — *за навучальны дапаможнік для студэнтаў медыцынскіх інстытутаў «Вегетатыўная нервовая сістэма» (атлас) 1988 года выдання*.
* Медаль «Ветэран працы»
* Медаль «У азнаменаванне 100-годдзя з дня нараджэння Уладзіміра Ільіча Леніна»
* Нагрудны знак «Выдатнік аховы здароўя Рэспублікі Беларусь»
* Знак М. І. Пірагова «За заслугі ў гуманнай дзейнасці саюза таварыстваў Чырвонага крыжа і Чырвонага Паўмесяца СССР»

Зноскі
------

1. 1 2
2. 1 2
3. ↑  Беларуская энцыклапедыя: У 18 т. Т. 9: Кулібін — Малаіта / Рэдкал.: Г. П. Пашкоў і інш. — Мн. : БелЭн, 1999. — Т. 9.
4. 1 2  Лобко Пётр Иосифович (12.07.1929 — 22.08.2011) (руск.) // Гродзенскі дзяржаўны медыцынскі ўніверсітэт
5. 1 2 3 4 5 6 7 8  Лобко Петр Иосифович Архівавана 25 верасня 2020. (руск.) // Беларускі дзяржаўны медыцынскі ўніверсітэт

Літаратура
----------

* Лабко Пётр Іосіфавіч // Беларуская энцыклапедыя: У 18 т. Т. 9: Кулібін — Малаіта / Рэдкал.: Г. П. Пашкоў і інш. — Мн. : БелЭн, 1999. — Т. 9. — С. 82. — 10 000 экз. — ISBN 985-11-0035-8. — ISBN 985-11-0155-9 (т. 9).
* Анатомы Беларуси / П. И. Лобко. — Минск, 2003.

Спасылкі
--------

* Лобко Пётр Иосифович (12.07.1929 — 22.08.2011) (руск.) // Гродзенскі дзяржаўны медыцынскі ўніверсітэт
* Лобко Петр Иосифович Архівавана 25 верасня 2020. (руск.) // Беларускі дзяржаўны медыцынскі ўніверсітэт
* *Е. С. Околокулак (E.S. Okolokulak)* СВЕТЯ ДРУГИМ, СГОРАЮ САМ (ПАМЯТИ ПРОФЕССОРА ЛОБКО П. И.) (руск.) // Часопіс Гродзенскага дзяржаўнага медыцынскага ўніверсітэта

|  |  |
| --- | --- |
| ⚙️   Нарматыўны кантроль | VIAF: 877154380945530291071 · ЗЭКББ: NLB-ar98886 · БАП: 137736 |